Búnaðarstovan hevur seinastu árini verið við í tveimum verkætlanum um kornvelting. Onnur er fíggjað av NORA og hin av NPP. Luttakararnir í verkætlanini eru úr ávikavist Norðurnoregi, Orknoyggjunum, Hetlandi, Føroyum, Íslandi, Grønlandi og Ný Foundlandi og Labrador. Tað er eitt sindur ymiskt hvussu verið hevur við kornvelting í hinum luttakaralondunum. Tey vita, at landnámsmenninir í Íslandi veltu korn, men har góvust tey at velta korn í miðøld, møguliga tí tað er vorðið ov kalt í veðrinum tá, men teir byrjaðu aftur fyri einum 50 árum síðani, t. v. s. um tað mundið, tá føroyingar góvust. Í dag eru einir 470 bóndur í Íslandi, sum velta korn, og teir framleiða eini 4.800 tons um árið. Í Orknoyggjunum hava tey velt korn, alt vit vita um, og tey velta framvegis rættiliga nógv. Teir nýta mest eitt gamalt staðbundið byggslag, og tað verður bæði brúkt til matna og fóður, og harumframt verður heilt nógv brúkt í whiskyframleiðslu. Roynd við korni á Sandi og á Vatnaskørðum í 2014 Vit kannaðu, hvussu fimm ymisk sløg av byggi úr ymsum Norðanlondum, harímillum eisini eitt gamalt føroyskt slag, vaksa og búnast á Sandi og á Vatnaskørðum, og vit sammettu hesi fimm sløgini við hvørt annað. Tað búnaðist væl, hevur lutfalsliga stutt strá, sum eru sterk og standa væl ímóti vindi og regni. Roynd við korni á Sandi, Vatnaskørðum og á Búnaðarstovuni í 2016 og 2017 Heilir akrar vóru sáddir við byggslagnum Kría. Tað vaks og búnaðust væl, men ein stór avbjóðing var at fáa kornið treskt. Vit royndu at heysta kornið við einum sonevndum sjálvbindara, sum slær og bindur aksini í buntir úti á akrinum, men hann fekst ikki at virka, sum vit høvdu ætlað. Kornið bleiv tí sligið við sláimaskinu og koyrt inn at treskja. Hetta bleiv gjørt við einari“ stationerari” bensindrivnari treskju. Besti mátin at treskja kornið er við slóttutreskjum–tað, sum danir rópa“ mejetærsker”-, sum bæði sláa og treskja úti á akrinum, men tær maskinur, sum eru á marknaðinum, eru alt ov stórar og tungar til føroyskar akrar. Roynd við korni í 2018 Í ár sáddu vit aftur korn á Búnaðarstovuni. Kornið var sátt 29. mai, og hóast summarið var vátt, búnaðist akurin væl. Í ár hevur tað eydnast Búnaðarstovuni at fáa hendur á eini brúktari slóttutreskju úr Noregi, sum er nógv minni enn tær, sum verða seldar í dag. Hon varð roynd 2. oktober, og treskingin eydnaðist sera væl. Hetta er fyrsta slóttutreskja, sum hevur verið í Føroyum. Slóttutreskjan vigar 2,5 tons, sum er væl minni, enn nýggar slóttutreskjur, sum verða nýttir aðrastaðni, viga. Tað hevur verið ilt at finna ein turran arbeiðsdag í heyst, men hendan dagin, vit tresktu, hevði tað verið turt í hálvtannað samdøgur. og akurin bar væl uppi, og slóttutreskjan setti eingi spor eftir seg. Ætlanin er, at slóttutreskjan skal vera tøk hjá bóndum at leiga, so nú fer at bera til hjá teimum bóndum, sum hava hug, at fara undir byggvelting.